Louise Schack Elholm (V), 2010-04-19:
Dette lovforslag er en del af udmøntningen af regeringens afbureaukratisering.
Regeringen har sammen med Dansk Folkeparti og Liberal Alliance indgået en aftale om afbureaukratisering af den offentlige sektor.
I aftalen indgår der i alt omkring 100 forslag til afbureaukratisering; det er altså en omfattende afbureaukratisering.
I Venstre lægger vi vægt på hele tiden at have fokus på, hvordan vi kan mindske bureaukratiet.
Her er målet at sikre pædagogerne mere tid sammen med børnene.
Baggrunden for disse afbureaukratiseringsforslag er en større proces, hvor ledere og medarbejdere i dagtilbuddene er kommet med forslag til, hvordan reglerne kunne forenkles, så de får mere tid sammen med børnene.
Dette lovforslag udmønter i alt fire forslag på daginstitutionsområdet.
De omhandler for det første de pædagogiske læreplaner; for det andet børnemiljøvurderingerne; for det tredje sprogvurderingerne; og for det fjerde mere fleksible regler for gæstedagpleje.
De blev indført for at sikre, at alle børns læring blev understøttet.
De pædagogiske læreplaner indeholder 6 temaer: Alsidig personlig udvikling, sociale kompetencer, sproglig udvikling, krop og bevægelse, naturen og naturfænomener samt kulturelle udtryksformer og værdier.
Vi ved, at læreplanerne har været en succes.
En landsdækkende undersøgelse fra 2008 viser, at læreplanerne har hævet den pædagogiske faglighed og understøttet arbejdet med børns udvikling.
Nu afbureaukratiserer vi de pædagogiske læreplaner, således at de ikke skal laves hvert år, men i stedet hvert andet år.
Det betyder, at alle daginstitutioner stadig får en pædagogisk læreplan, men at der samtidig frigøres ressourcer, så pædagogerne får mere tid sammen med børnene.
Det andet element er, at børnemiljøvurderingerne fremover skal indgå som et integreret element i de pædagogiske læreplaner.
På den måde sikres der et fortsat fokus på børnemiljøet, men samtidig frigøres nogle af pædagogernes ressourcer, så de kan bruge mere tid på børnene.
Det tredje element er sprogvurderingerne.
Det er vigtigt at sikre, at alle børn udvikler de nødvendige sproglige kompetencer, men for at frigøre ressourcer vil vi målrette sprogvurderingerne til de børn, der må forventes at kunne have brug for støtte i deres sproglige udvikling.
Forslaget betyder samtidig, at kommunerne nu skal lave sprogvurderinger af alle børn på omkring 3 år, der ikke er i dagtilbud.
Det fjerde element er mere fleksible regler for gæstedagpleje.
Dagpleje skal normalt foregå i dagplejerens hjem; det giver tryghed og nærhed for barnet, for det føler, at det er en del af en familie.
Når dagplejeren er syg, betyder det imidlertid, at børnene skilles og placeres hos andre forskellige dagplejere.
Det er heller ikke nødvendigvis den samme dagplejer hver gang.
Med dette forslag gives der mulighed for etablering af gæstedagplejehuse.
Det giver i højere grad mulighed for, at børnegruppen kan placeres samlet; samtidig vil det betyde, at børnene ikke kommer forskellige steder hen, hver gang deres normale dagplejer er syg.
Dette lovforslag betyder en betydelig afbureaukratisering på daginstitutionsområdet, og Venstre finder det positivt, at vi hele tiden arbejder på at regelforenkle og afbureaukratisere.
Venstre støtter lovforslaget.